b'\n_START_ARTICLE_\nBengalkatt\n_START_SECTION_\nBeskrivelse\n_START_PARAGRAPH_\nBengalkatt er en forholdsvis stor tamkatt, som kan veie opp mot 9-10 kg p\xc3\xa5 det meste (ukastrerte hanner). Kroppen er relativt rektangul\xc3\xa6r, slank, atletisk og muskul\xc3\xb8s, og har robust beinstruktur. Muskul\xc3\xb8se bein med forholdvis store runde labber. Hodet har h\xc3\xb8ye kinnbein og er forholdsvis stort med relativt sm\xc3\xa5 og godt avrunda \xc3\xb8rer, som er brede ved basen. \xc3\x98ynene er bredt ansatt og store, og kan v\xc3\xa6re gr\xc3\xb8nne, bl\xc3\xa5, bl\xc3\xa5gr\xc3\xb8nne, brune eller gullgule. Halen er middels lang og er godt avrundet p\xc3\xa5 haletippen, som skal v\xc3\xa6re sort._NEWLINE_Pelsen er kort, tykk og relativt tettliggende. Sv\xc3\xa6rt tett om den f\xc3\xa5r g\xc3\xa5 fritt ute p\xc3\xa5 v\xc3\xa5re breddegrader. Den finnes i en rekke farger med 2 ulike basism\xc3\xb8nstre, runde flekker (prikker) og marmorm\xc3\xb8nstret (tabby).\n_START_SECTION_\nAtferd\n_START_PARAGRAPH_\nBengalkatter har et jevnt godt hum\xc3\xb8r og karakteriseres som en hyggelig, leken, og tolerant kamerat. Tidliggenerasjonene kan arve skyheten fra leopardkatten dersom den ikke h\xc3\xa5ndtreres mye av oppdretter som liten. Bengalkatten er uansett en sv\xc3\xa6rt selvstendig og meget dyktig jeger, om den f\xc3\xa5r lov til \xc3\xa5 utvikle disse egenskapene. Generelt anbefales det \xc3\xa5 holde to katter slik at de har selskap i hverandre, men katten er flink til \xc3\xa5 aktivere seg selv s\xc3\xa5 i de fleste tilfeller g\xc3\xa5r det bra med en.\n_START_SECTION_\nAnnet\n_START_PARAGRAPH_\nS\xc3\xa5kalt F1 (f\xc3\xb8rste generasjon), F2 (andre generasjon), F3 (tredje generasjon) og F4 (fjerde generasjon) avkom er ikke tillatt innf\xc3\xb8rt til Norge.'